钦定古今图书集成/理学汇编/经籍典/第139卷 > 《汉韩婴诗外传三》 > 《桑柔三》
## 钦定古今图书集成/理学汇编/经籍典/第139卷 > 《汉韩婴诗外传三》 > 《桑柔三》

问者曰：“古之谓知道者曰先生，何也？犹言先醒也。不
闻道术之人，则冥于得失，不知乱之所由，眊眊乎其
犹醉也。故世主有先生者，有后生者，有不生者。昔者
楚庄王谋事而居有忧色。申公巫臣问曰：‘王何为有
忧也’？庄王曰：‘吾闻诸侯之德，能自取师者王，能自取
友者霸，而与居不若其身者亡，以寡人之不肖也’。”诸
大夫之论莫有及于寡人，是以忧也。庄王之德宜君
人，威服诸侯，日犹恐惧，思索贤佐，此其先生者也。昔
者宋昭公出亡，谓其御曰：“吾知其所以亡矣。”御者曰：
“何哉？”昭公曰：“吾被服而立，侍御者数十人无不曰吾
君丽者也；吾发言动事，朝臣数百人无不曰吾君圣
者也；吾外内不见吾过失，是以亡也。”于是改操易行，
安义行道，不出二年，而美闻于宋。宋人迎而复之，谥
为昭。此其后生者也。昔郭君出郭，谓其御者曰：“吾渴
欲饮。”御者进清酒，曰：“吾饥欲食。”御者进干脯粱糗，曰：
“何备也？”御者曰：“臣储之。”曰：“奚储之？”御者曰：“为君之出
亡而道饥渴也。”曰：“子知吾且亡乎？”御者曰：“然。”曰：“何不
以谏也？”御者曰：“君喜道谀而恶至言，臣欲进谏，恐先
郭亡，是以不谏也。”郭君作色而怒曰：“吾所以亡者诚
何哉？”御转其辞曰：“君之所以亡者太贤。”曰：“夫贤者所
以不为存而亡者何也？”御曰：“天下无贤而独贤，是以
亡也。”伏轼而叹曰：“嗟乎，失贤人者如此乎！”于是身倦
力懈，枕御膝而卧。御自易以备疏，行而去，身死中野，
为虎狼所食，此其不生者也。故先生者，当年霸，楚庄
王是也；后生者三年而复，宋昭公是也；不生者，死中
野，为虎狼所食，郭君是也。有先生者，后生者，有不生
者。《诗》曰：“听言则对，诵言如醉。”